Intervistat fil-programm Għandi xi Ngħid fuq Radju Malta, il-Prim Ministru Joseph Muscat qal li l-Gvern se jikkunsidra kull soluzzjoni biex jindirizza d-diffikultajiet fil-qasam tas-saħħa. Qal li kull sena qed tiżdied il-ħtiega għal 100 sodda oħra fl-isptar Mater Dei. Dr Muscat qal li qed jistenna il-konkluzjonijiet tal-analiżi li qed titħejja minn grupp ta’ esperti biex jevalwa x’inhi l-aħjar triq u ma eskludiex li possibilment jitwettqu proġetti mal-privat; li jistgħu ikunu r-riabilitazzjoni tal-isptar San Luqa jew proġetti kapitali oħra. Il-Prim Ministru qal li għalkemm kulħadd jgħid li m’għandux ikun hemm indħil politiku fl-isptar, kull meta tinqala problema tispicca f’ħoġor il-Gvern bħal meta kellhom jitħassu l-operazzjonijiet. L-iskema taċ-ċittadinanza kienet trattata f’Għandi xi Ngħid kemm mal-Prim Ministru u anke mal-Kap tal-Oppożizzjoni. Dr Muscat insista li Malta ma kisret l-ebda trattat jew liġi internazzjonali bil-programm taċ-ċittadinanza b’investiment. Qal li pajjiżi oħra għandhom programmi simili. Il-Prim Ministru qal li l-€1 biljun  li mistennija jidħlu b’dan il-programm, ser ikunu investiti fis-saħħa, l-edukazzjoni, r-riċerka u l-innovazzjoni fost oħrajn, waqt li caħad li dan il-programm sar għax il-Gvern huwa iddisprat għal flus. Il-Prim Ministru qal li din hija kwistjoni nazzjonali; se tattira investituri ta’ kalibru waqt li pajjiżi oħra ma jaqbillhomx li dan il-programm jirnexxi. Dr Muscat sostna li l-Gvern mhux qed ibiegħ iċ-ċittadinanza b’din l-iskema waqt li akkuża lill-Kap tal-Oppożizzjoni li qal biegħ u oskura isem Malta barra. F’intervista separata, l-Kap tal-Oppożizzjoni Simon Busuttil qal li d-dinja kollha qed tgħid li l-programm hu wieħed li se jbiegħ iċ-ċittadinanza, inkluż id-90% tal-membri parlamentari ewropej. Il-Kap tal-Oppożizzjoni qal li l-iskema tal-Gvern, u mhux il-Partit Nazzjonalista li għamel ħsara fil-perċezzjonijiet dwar Malta. Hu fisser li passaport Malti għandu valur Ewropew għax jagħti aċċess għat-28 pajjiż tal-Unjoni Ewropea. Dr Busuttil irrikonoxxa li din ir-riżoluzzjoni tal-Parlament Ewropew ma torbotx iżda tenna li l-Gvern ikun irresponsabbli li jara li qed issir il-ħsara u jibqa dieħel ġo ħajt. Dwar il-liġi tal-Unjoni Ċivili, il-Kap tal-Oppożizzjoni appella lill-Gvern biex jagħti widen lill-80% tal-poplu li esprima ruħu kontra l-proċċess tal-adozzjoni tat-tfal minn koppji omosesswali. Dr Busuttil qal li jeħtieg li jsiru studji li jevalwaw l-impatt tal-adozzjoni fuq dawn it-tfal u jekk is-soċjetà hix lesta għal dawn ir-realtajiet. Fuq dan il-punt, l-Prim Ministru Dr Muscat qal li probbabilment jekk jsir stħarrig fuq x’għandu jsir mill-immigranti irregolari, ikun hemm riżultat simili iżda l-Gvern fejn jidħlu d-drittijiet ma jistax jibbaża d-deċizjonijiet tiegħu fuq dak li jaħsbu n-nies biss. Il-Prim Ministru fisser li fl-adozzjonijiet l-ewwel drittijiet huma tat-tfal u fuq dan jiddeċiedu l-esperti bħall-psikologi min jista jaddotta u min ma jistax.